দারিদ্রতার দুষ্টচক্র থেকে মুক্তি পেতে প্রত্যন্ত অঞ্চলের নারী-পুরুষরা আশ্রয় নেয় এনজিওগুলোতে। কিন্তু এনজিওগুলোর ক্ষু্দ্র ঋণের ফাঁদে আটকা পড়তে থাকে গ্রামের মানুষগুলো। আসবাবপত্র, ঘরের হাড়ি-পাতিল ও ঘরের টিন বিক্রি করে ঋণের টাকা পরিশোধের চেষ্টা চালায় তারা। কিন্তু তাতেও শেষ রক্ষা হয় না। আশ্রয় নিতে হয় নিজের শরীরের। কিডনি বা লিভার বিক্রি করে মেটাতে হয় এনজিও থেকে নেওয়া ঋণ।তৃতীয় বিশ্বের বিভিন্ন দেশে যখন ক্ষুদ্র ঋণ কর্মসূচীর বিস্তারে ব্যস্ত বিভিন্ন আন্তর্জাতিক সংস্থা, তখন ক্ষুদ্র ঋণের আতুরঘর বাংলাদেশের মানুষরা ঋণ পরিশোধে কিডনি বিক্রি করতে বাধ্য হচ্ছে। ক্ষুদ্র ঋণ প্রদান ও পরিশোধকে কেন্দ্র গড়ে উঠেছে অঙ্গ-প্রত্যঙ্গ চোরাচালানকারীর বিরাট চক্র। সিঙ্গাপুর, কানাডাসহ বিশ্বের বিভিন্ন দেশের সম্পদশালীরা নিজের শরীরে কিডনি-লিভার প্রতিস্থাপনের জন্য চেয়ে থাকছে বাংলাদেশের দিকে। দেশীয় একশ্রেণীর দালাল খুঁজে বের করছে ঋণের ফাঁদে আটকা পরাদের। তারপর বিশাল অংকের অর্থের অঙ্গীকার করে হাতিয়ে নিচ্ছে কিডনি, লিভার। বিসিসির সংবাদমতে, বগুড়ার কালাই উপজেলার ২০০ জন বাসিন্দা ঋণের টাকা পরিশোধে নিজেদের অঙ্গ-প্রতঙ্গ বিক্রি করতে বাধ্য হয়েছে। তবে এই দশা কেবল কালাই উপজেলার নয়, সমগ্র বাংলাদেশের। আবার অনেক জায়গায় ঋণের টাকা পরিশোধ করতে না পেরে আত্মহত্যার পথও বেছে নিতে বাধ্য হচ্ছে ঋণগ্রহীতারা। অবশ্য মৃত্যুর পরে মুক্তি মেলে না। অভিযোগ আছে, ঋণের টাকা পরিশোধ না করা পর্যন্ত লাশ সৎকার করতে দেয় না সংশ্লিষ্ট এনজিও কর্মীরা। সিডনির ওয়েস্টমুড হাসপাতালের অধ্যাপক ও অঙ্গ-প্রত্যঙ্গ প্রতিস্থাপন সোসাইটির সভাপতি জেরেমি চ্যাপমান বাংলাদেশকে দেখেছেন কিডনির বিক্রির অন্যমত প্রধান বাজার হিসেবে। কিডনি বিক্রির কারণ হিসেবে তিনি বলেছিলেন, বাংলাদেশের মানুষ কিডনি বিক্রি করে কারণ তারা যেকোন মূল্যে ঋণ পরিশোধ করতে চায়। যে কারণে ক্ষুদ্র ঋণের দায়গ্রস্থরা তাদের সবচেয়ে মূল্যবান অঙ্গটি অর্থের বিনিময়ে বিক্রি করে দিতে বাধ্য হচ্ছে। বাংলাদেশের গরীব মানুষের অঙ্গ-প্রত্যঙ্গ বিক্রির জন্য এনজিওগুলোর ক্ষুদ্র ঋণই দায়ী বলে মনে করেন এই অধ্যাপক।